100 में से 47 क्वेश्चन पैटर्न से बाहर, पासिंग मार्क्स घटाने की हो रही मांग
सिविल सेवा प्रारंभिक परीक्षा 2023 पर कई सांसदों ने सवाल उठाए हैं। जानकारी के मुताबिक, इन सांसदों ने अपना विरोध जताने के लिए यूपीएससी को चिट्ठी लिखी है। जानकारी के अनुसार, प्रीलिम्स में सिविल सर्विसेज ऐप्टिट्यूड टेस्ट (CSAT) के पेपर पर सवाल खड़े किए गए
सिविल सेवा प्रारंभिक परीक्षा 2023 पर कई सांसदों ने सवाल उठाए हैं। जानकारी के मुताबिक, इन सांसदों ने अपना विरोध जताने के लिए यूपीएससी को चिट्ठी लिखी है। इसमें सिविल सर्विसेज ऐप्टिट्यूड टेस्ट (CSAT) के पेपर पर सवाल खड़े किए गए हैं।
सांसदों ने आरोप लगाया है कि CSAT पेपर-2 में पैटर्न से बाहर के सवाल पूछे गए थे। इसकी जानकारी प्रतियोगी छात्रों ने दी थी। इनकी शिकायत पर सांसदों ने यूपीएससी को चिट्ठी लिखी। सांसदों का कहना है कि एग्जाम में 100 में से 47 सवाल पैटर्न से बाहर के थे। सिविल सेवा प्रारंभिक परीक्षा 28 मई 2023 को हुई थी।
परीक्षा की गिनाई ये कमियां 
सांसदों ने नाराजगी जाहिर करते हुए कहा है कि सिविल सर्विसेस ऐप्टिट्यूड टेस्ट (CSAT) के पेपर में सिलेबस से बाहर के सवाल पूछे गए। खासतौर पर मैथ्स के, जनरल स्टडीज में बड़ी तादाद में ऐसे सवाल थे जो स्टूडेंट्स के नॉलेज के अलावा उन्हें किस्मत के भरोसे छोड़ते हैं। इसे लेकर एक याचिका भी दिल्ली हाई कोर्ट में दी गई है।
कई उम्मीदवारों का कहना है कि UPSC के CSAT में मैथ्स एडवांस लेवल की पूछी गई है, जबकि यह सिलेबस के तहत 10वीं के लेवल की होनी चाहिए।
पीएम मोदी को भी लिखी चिट्ठी
सांसदों ने मांग की है कि अनियमितता की वजह से परीक्षा के पासिंग मार्क्स घटाए जाएं। यूपीएससी से पासिंग मार्क्स 33% की जगह घटाकर 23% करने की मांग की गई है। वहीं, स्टूडेंट्स की इन शिकायतों को लेकर असम की बारपेटा लोकसभा सीट से सांसद अब्दुल खालिक ने इन सभी शिकायतों को लेकर प्रधानमंत्री नरेंद्र मोदी को एक लेटर लिखा है। इसमें ये भी कहा है कि पेपर में रीडिंग कॉम्प्रिहेंशन पैसेज को हिंदी में ट्रांसलेट करने पर पैराग्राफ के मायने क्लियर नहीं थे। इससे हिंदी मीडियम के स्टूडेंट्स को नुकसान पहुंचा है।
आंसर-की को लेकर शिकायत की 
स्टूडेंट्स का कहना है कि UPSC प्रीलिम्स की आंसर-की भी वक्त पर जारी नहीं करती। प्रिलिम्स 2022 की आंसर-की अब तक जारी नहीं हुई, जबकि फाइनल रिजल्ट काफी पहले आ चुका है। UPSC की साइकिल पूरी होने के बाद आंसर-की जारी करने का कोई मतलब नहीं बनता।
UPSC को दूसरे राष्ट्रीय स्तर के एग्जाम जैसे जेईई मेन, जेईई एडवांस्ड, नीट की तरह आंसर-की जारी करनी चाहिए ताकि किसी गड़बड़ी पर स्टूडेंट्स उसे चैलेंज कर सकें।